Európska komisia uviedla EURES do činnosti v roku 1994 ako sieť služieb zamestnanosti a príbuzných organizácií. Sieť EURES má v súčasnosti 219 členov a partnerov v celej EÚ a členských štátoch EZVO, ktorí sa zaviazali uľahčiť spravodlivú pracovnú mobilitu. Členmi siete sú všetky verejné služby zamestnanosti.

-Portál EURES bol aktualizovaný o nové funkcionality a dizajn vyhľadávania. Práce na automatickom priraďovaní na portáli EURES pokračujú, ale do stanovenej lehoty (7. augusta 2021) sa čaká na zmapovanie vnútroštátnych klasifikačných systémov pre Európsku klasifikáciu zručností, kompetencií, kvalifikácií a povolaní (ESCO).

V nariadení sa vyžaduje, že do 13. mája 2021 Komisia predloží Európskemu parlamentu, Rade, Európskemu hospodárskemu a sociálnemu výboru a Výboru regiónov ex post hodnotenie týkajúce sa fungovania a účinkov tohto nariadenia. K uvedenej správe sa môžu priložiť legislatívne návrhy na zmenu tohto nariadenia. Táto správa, ktorá predstavuje základnú analýzu vykonanú v sprievodnom pracovnom dokumente útvarov Komisie, preto poskytuje hodnotenie vykonávania reformy siete EURES zavedenej v nariadení z roku 2016 a poznatky získané pri vykonávaní.

V súčasnosti je EURES jedinou medzinárodnou službou mobility, ktorá vo veľkom hospodárskom regióne bezplatne podporuje všetky typy uchádzačov o zamestnanie a zamestnávateľov v ich vlastných jazykoch, a to osobne aj online.

2.1.Relevantnosť

Nástroje a služby siete EURES sa všeobecne považujú za relevantné na riešenie potrieb pracovnej mobility v rámci EÚ, aj keď v rôznom rozsahu. Podpora pre uchádzačov o zamestnanie a zamestnávateľov je všeobecne vhodná na riešenie prekážok pracovnej mobility v rámci EÚ, ako sú nedostatok transparentných informácií a administratívne prekážky. Riešenie jazykových bariér, uľahčenie uznávania kvalifikácií alebo pomoc po nábore sú služby, ktoré nie sú rozšírené v celej sieti, podpora EURES sa preto v týchto oblastiach považuje za menej relevantnú. Portál EURES sa považuje za relevantný na riešenie medzier v informáciách a na zabezpečenie prístupu k veľkému počtu voľných pracovných miest a životopisov, čím reaguje na ťažkosti, ktorým čelia zamestnávatelia pri hľadaní profilov s príslušnými zručnosťami.

Toto nariadenie sprístupňuje EURES ako verejnú službu všetkým pracovníkom a zamestnávateľom v celej Únii bez výnimiek, čím sa zabráni efektom vyberania najvhodnejších uchádzačov (tzv. creaming) a odloženia nevyhovujúcich uchádzačov (tzv. parking), t. j. vyberaniu hrozienok z koláča, zatiaľ čo súkromné náborové platformy a priraďovanie na sociálnych sieťach sa zameriavajú hlavne na kvalifikovaných zákazníkov, ktorí si za služby platia, vedia plynule po anglicky, zvládajú premiestňovanie a administratívne postupy samostatne bez osobného poradenstva.

Skutočné využitie siete EURES závisí od toho, ktorí jednotlivci by chceli využiť svoje právo na voľný pohyb. Z hodnotenia vyplýva, že EURES do veľkej miery rieši potreby zamestnávateľov a uchádzačov o zamestnanie, ktorí čelia prekážkam pracovnej mobility v rámci EÚ, najmä v cezhraničných regiónoch, ako aj mladších uchádzačov o zamestnanie alebo uchádzačov o zamestnanie s vyššou kvalifikáciou. Posledný vývoj robí z vracajúcich sa a sezónnych pracovníkov čoraz relevantnejšie skupiny, ktorých potreby by mala sieť EURES ďalej skúmať. Ukázalo sa, že široké portfólio nástrojov a služieb EURES je dostatočne flexibilné, aby vyhovovalo rôznym a rýchlo sa meniacim potrebám európskeho trhu práce. Rovnako dobre zodpovedá dôvodu existencie verejných služieb zamestnanosti, ktoré sú vždy zodpovedné za vykonávanie aktívnych politík trhu práce a poskytovanie služieb zamestnanosti vo verejnom záujme.

Celkovo sa reformovaná sieť EURES dokázala prispôsobiť zmenám v kontexte vykonávania (t. j. trendy v mobilite pracovnej sily, technologický pokrok, narušenie spôsobené pandémiou COVID-19), aj keď v závislosti od národných stratégií a priorít. Platformu pre krajiny, ktoré sú členmi siete EURES, na identifikáciu zmien v kontexte vykonávania poskytujú tri hlavné mechanizmy: výmena informácií; účasť a diskusie na stretnutiach koordinačnej skupiny EURES a harmonizované plánovanie. Tieto mechanizmy však doteraz nezabezpečili, aby sieť riešila identifikované zmeny koordinovaným spôsobom. Iba polovica krajín napríklad prispôsobuje služby a činnosti na základe dôkladného posúdenia podmienok na trhu práce. V ďalšom prípade, hoci sa náborové akcie, ako napríklad Európske dni pracovných príležitostí online, naďalej realizovali napriek narušeniu programu pre pandémiu COVID-19, v niektorých krajinách bolo potrebné prerušiť podporné služby siete EURES z dôvodu prerozdelenia zdrojov po zmenách v národných prioritách, čo malo vplyv na dostupnosť siete ako celku.

2.2.Účinnosť

Služby siete EURES vymedzené v nariadení a poskytované prostredníctvom portálu, poradcov a systémov mobility vedú k umiestňovaniu na pracovný trh v rámci EÚ a podporujú spravodlivé pracovné podmienky a lepšiu informovanosť o možnostiach pracovnej mobility v rámci EÚ. Napríklad overené umiestnenia na pracovný trh v dôsledku intervencie siete EURES sa zvýšili z 28 934 v roku 2016 na 76 210 v roku 2019, pričom skutočné číslo bude pravdepodobne ešte vyššie, s triezvym odhadom 83 360 umiestnení za rok 2019. EURES prispieva k približne 10 % cezhraničných umiestnení, čo je v súlade s podielom verejných služieb zamestnanosti (ďalej len „VSZ“) v ich vnútroštátnom kontexte. Skutočnosť, že rozšírenie siete, úplná výmena životopisov a automatické priraďovanie nie sú úplne vykonané, však stále znižuje celkovú účinnosť nariadenia.

Sieť sa javí ako kolektívne účinnejšia než súčet vnútroštátnych príspevkov, pretože vzájomná závislosť národných trhov práce podmieňuje vnútroštátny úspech siete EURES podporou siete EURES v iných krajinách. Neexistujú dôkazy o tom, že sieť EURES je v konkrétnych krajinách časom účinnejšia. V hodnotení sa nestanovuje ani podmnožina služieb ako najúčinnejšia, ale navrhuje sa zachovať súčasný prístup poskytovania širokého portfólia na uspokojovanie vyvíjajúcich sa potrieb trhu práce.

Služby podpory poskytované poradcami EURES sa celkovo hodnotia ako vysoko hodnotné, kvalitné a vedú k udržateľným výsledkom, pretože sú prispôsobené potrebám jednotlivcov. Miera spokojnosti uchádzačov o zamestnanie (70 %) a zamestnávateľov (84 %) je porovnateľná s mierou spokojnosti VSZ. Existujú však rozdiely v kvalite poskytovania služieb naprieč celou sieťou, čo sa dá vysvetliť rozdielmi v zdrojoch dostupných na vnútroštátnej úrovni. Rozdiely v právnych predpisoch jednotlivých štátov v niektorých krajinách ponechávajú stáže a učňovskú prípravu mimo rozsahu VSZ, čo obmedzuje schopnosť siete EURES podporovať mladších pracovníkov pri hľadaní zamestnania.

Schémy mobility EURES a cezhraničné partnerstvá dopĺňajú služby podpory siete EURES podporovaním vybraných cieľových skupín.

Portál EURES zlepšuje prístup k voľným pracovným miestam a životopisom, pričom sa očakáva, že jeho účinnosť sa bude ďalej zvyšovať, keď bude k dispozícii plne automatické priraďovanie. Okrem toho na portáli ešte nie sú k dispozícii všetky vnútroštátne voľné pracovné miesta.

Organizačná štruktúra EURES, ako sa vymedzuje v nariadení, umožňujúca rozširovanie siete a začleňovanie služieb EURES do VSZ, je do značnej miery vhodná na účinnú podporu pracovnej mobility v rámci EÚ. Prijatím ďalších členov a partnerov sa zlepšuje výmena poznatkov a poskytovanie služieb ďalším zákazníkom. Úroveň služieb poskytovaných rôznymi členmi a partnermi však závisí od ich individuálneho záujmu, čo môže mať negatívny vplyv na kvalitu služieb v celej sieti. Začlenenie služieb EURES do VSZ zvyšuje kvalitu služieb EURES, ale znižuje viditeľnosť siete EURES.

EURES nie je medzi účastníkmi trhu práce dostatočne viditeľná, čo znižuje jej účinnosť. V tejto súvislosti sa zdá, že zamestnávatelia majú o sieti EURES menej informácií v porovnaní s uchádzačmi o zamestnanie. Nedávne komunikačné a propagačné činnosti zvýšili informovanosť o EURES, ale ich účinky boli sťažené obmedzeniami financovania, obmedzenou spoluprácou medzi zainteresovanými stranami a nedostatkom spoločného prístupu týkajúceho sa propagácie siete.

2.3.Efektívnosť

Dostupné informácie naznačujú, že nákladová účinnosť siete EURES sa od zavedenia nariadenia o sieti EURES zvýšila, ako dokazuje táto tabuľka:

Výsledný ukazovateľ EURES 2016 2019 Čistá úspora Dosiahnuté náklady na umiestnenie na pracovný trh 473,53 288,10 185,42 Náklady na individuálny kontakt 13,60 11,88 1,71 Náklady na voľné pracovné miesto prenesené na portál 2,74 1,24 1,50

Referenčné porovnávanie siete EURES s činnosťami VSZ poskytlo dôkazy o tom, že náklady na EURES možno interpretovať ako malé navýšenie v porovnaní s nákladmi na VSZ, pričom sa nákladovo efektívnym spôsobom rozšíri rozsah činností z vnútroštátnych na cezhraničné umiestnenia na pracovný trh. Zdá sa, že efektívnosť siete EURES je viac určená účinnosťou siete než vnútroštátnymi aspektmi.

Aj keď národní koordinátori považujú investíciu do jediného koordinovaného kanála a portálu EURES za primeranú, výhody zatiaľ nie sú úplne viditeľné. Podčiarkuje to skutočnosť, že krajiny v súčasnosti neprenášajú cez kanál všetky dostupné voľné miesta. Významné zvýšenie efektívnosti sa očakáva po úplnom vykonaní automatického priraďovania voľných pracovných miest k profilom uchádzačov o zamestnanie, ktoré sa má dokončiť, keď členské štáty integrujú Európsku klasifikáciu zručností, kompetencií, kvalifikácií a povolaní (ESCO).